Nacho Vegas

Nacho Vegas  ye un músicu asturianu, perimportante nel desendolque de la música española alternativa ("indie") nos años 1990.

 Biografía 
Los entamos musicales de Nacho Vegas alcuéntrense no que se llamó "Xixón Sound": nos caberos años 80, la ciudá de Xixón tornóse un amburante centru cultural nel que xurdieron munchos grupos mozos, como Penélope Trip, Australian Blonde o Dr. Explosion, que naguaben por una música mui llonxana da que se facía n'España nesa dómina. Baxo l' influxu de Sonic Youth, Dinosaur Jr., Pixies, Hüsker Dü o My Bloody Valentine, procuraben un soníu qu' amestara melodíes nidies y llimpies con un ruíu fechu de violencia y llercia. Vegas entamó como guitarrista col grupu Eliminator Jr. - nome d'un cantar de Sonic Youth -, qu' espublizó un discu namás , Chándal. D'ehí pasó al grupu col que algamaría abonda reconocencia nel mundiu indie: Manta Ray - otra vuelta un nome de cantar, nesti casu de Pixies. Con Manta Ray espublizaría, tamién como guitarrista, dellos EPs y los discos Manta Ray (1995) y Pequeñas puertas que se abren, pequeñas puertas que se cierran (1997). Manta Ray ye, ensin dulda, un grupu perimportante na "escena alternativa" española, por tene-y dao costancia ya puxu a un xeitu de música que, munches vegaes y en munches bandes, paecía abondo amateur. 

En 1997 aparez Diariu I, el primer discu de Vegas nel so proyeutu paralelu Diariu: Vegas pon música a dellos poemes n'asturianu de Ramón Lluís Bande, col qu'en 1999, tras colar de Manta Ray, espublizará Diariu II. En 2002 Bande dirixe El fulgor, documental so'l mou creativu de Vegas, nel que la cámara percuerre tol camín dende que'l músicu entama a trabayar nuna canción (la mesma que da títulu al documental) hasta que-y da fin y la toca nun conciertu. 

En 2001 Nacho Vegas graba, baxo'l so nome, el discu Actos inexplicables. Si dica esi momentu nun hai namás que visos de Nacho Vegas como músicu "en collaboración", esti debú amuesa el so caráuter completu: lletres fondes, escures ya intimistes, nel camín de Bob Dylan, Leonard Cohen o Nick Drake, con melodíes seles y agries, que pasen de la guitarra acústica al contrabaxu, y de los instrumentos de vientu a les guitarres frayantes. En 2003 espubliza'l discu doble Cajas de música difíciles de parar, onde les sos traces musicales apaecen yá pernidies, afondaes. Del añu 2005 ye Desaparezca aquí, discu inda más escuru, pero tamién con más retranca ya humor negru; los cantares, llargos (5, 6 ó 7 minutos cadún), somórguiense n'hestories tráxiques y borrinoses, onde nunca nun se sabe cuál ye la verdá.

 Discografía 

 En solitariu 
 Actos inexplicables - (Limbo Starr 2001)
 Cajas de música difíciles de parar - (Limbo Starr 2003)
 Desaparezca aquí - (Limbo Starr 2005)
 El manifiesto desastre - (Limbo Starr 2008)
 La zona sucia - (Marxophone 2011)
 Resituación - (Marxophone 2014)

 Referencies 

 Enllaces esternos 

Categoría:Músicos y músiques d'Asturies
Categoría:Cantantes n'asturianu
Categoría:Persones de Xixón
Categoría:Alumnáu de la Universidá d'Uviéu